《花县霞觞八景为王明府赋 其二 灵洞桃花》
明代·李孙宸

蟠桃不可植，茫茫度索山。何似兹天台，灵洞辟人间。

桃花四运然，流水常潺潺。灵媛嘉良觌，手贻胡麻餐。

快哉仙灵居，长生安足言。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。